《和原甫同诸公饮郇公园》
宋代·刘攽

车马何籍籍，相从城南陌。大第锁名园，朱闳间素壁。

即事览胜槩，抚旧叹陈迹。零落归山丘，慨吒西州客。

春风几时还，顾盼生颜色。杂英缀初红，宿荑吐新碧。

故池无还波，乔树实自昔。赏心及兹辰，缅想缔构力。

十千置尊酒，玉斗雪霜白。饮醉半欢哀，浩歌怀感激。

天地亦旅人，川谷故变易。欢娱瞥过目，百年犹暂觌。

即令西驰晖，稍复向禺昃。我辈不尽兴，将为后时惜。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。